text: Så er det nu: Motorvej lukker i aften
  20 juni 2013 kl. 11.38
  Gårsdagens store regnvejr blev ikke så slemt som frygtet. Men vejarbejde nord for Vejle blev udsat. Men i aften sker det: Motorvejen lukker totalt i sydgående retning til fredag morgen.
  Lukningen sker kl. 19. Motorvejen lukker mellem frakørsel 60 Vejle Nord og frakørsel 61 Vejle Syd.
  For at gøre perioden med vejarbejde så kort som mulig, har Vejdirektoratet valgt at lukke motorvejen helt én nat i stedet for at lade trafikken køre samtidig med arbejdet, fortæller projektleder i Vejdirektoratet Robin Højen Madsen:
  - Det er vigtigt for os at blive hurtigt færdig af hensyn til trafikanterne, siger han.
  Derfor skal trafikanterne ned gennem Vejle by i aften og i nat, men vejen ventes åbnet igen fredag morgen.
  Asfaltarbejdet er en del af et større slidlags-arbejde på strækningen. Det varer frem til den 24. juni.
  Når asfaltarbejdet er overstået på mandag, så er der seks spor på strækningen i begge retninger ? men altså kun på en strækning på 3,5 kilometer. Resten af motorvejudbygningen på i alt 13 kilometer åbner til efteråret.
  